《题山水画》
元代·刘崧

群峰矗青屏，邈在云雾中。逶迤临广川，杳矫凌高空。

太阳旭朝升，霞彩烂青红。草木石上生，流淙挂寒虹。

突若汎水鳌，背负蓬莱宫。我欲登览之，云深路难通。

恍然对图画，思访商山翁。蹑屐行紫苔，舣船并青枫。

凭高思无极，引咏送飞鸿。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。